open-index/open-wikipedia-markdown huggingface dataset:
Johannes Brandsma (boargemaster)

**Johannes Sjoerd Brandsma** (Feinsum, 7 april 1918 - Ljouwert - 25 augustus 2002) wie sûnt 1967 boargemaster fan Ljouwert.

Hy wie foarsitter fan it gemeentlik gearwurkingsorgaan Regio Ljouwert (Ljouwert, Ljouwerteradiel, Ferwerderadiel, It Bilt, Menameradiel en Baarderadiel). Fan 1940-1945 wie er wurksum yn it itensfoarsjenningsapparaat yn Fryslân en fan 1945-1967 yn De Haach as direkteur by it Ministearje fan Lânbou en Fiskerij en it Produkstskip foar Nôt, Siedden en Pûlfruchten.

Yn maart 1967 waard Brandsma beneamd ta boargemaster fan Ljouwert. Yn maaie 1983 gie er mei pensjoen en yn 2002 ferstoar er yn de âldens fan 84 jier. Yn Ljouwert waard de Johannes Brandsmawei nei him ferneamd.

## Sjoch ek
* List fan boargemasters fan Ljouwert
Gerben Brouwer

**Gerben Brouwer** (De Hommerts, 5 febrewaris 1902 - Drachten, 30 desimber 1982) wie in Frysk dichter en learaar.

Brouwer publisearre in pear opfallende dichtbondels en wurke mei oan de Fryske oersetting fan it Lietboek foar de Tsjerken.

## Wurk
* *Weagen*, (1934)
* *De weagen oer*, (1968)
* *Preludium*, Geastlike lieten* (1968)
* *Ljochte nachten'' (1981)
* Lieteboek foar de tsjerken (oersettings, mei D.A. Tamminga en Bernard Smilde, 1975)

## Prizen
* 1960: Rely Jorritsma-priis (fers: Pakhúsfeint)
* 1964: Rely Jorritsma-priis (fers: Fantoom)
* 1984: Dr. Obe Postma-priis (postúm) (foar oersettingen yn Ljochte nachten)

## Keppeling om utens
* Gerben Brouwer yn Sirkwy
Lombok (Noardwâlde)

**Lombok** is in buorskip yn de gemeente Weststellingwerf en leit yn de himrik fan Noardwâlde. Lombok leit yn it westen fan Noardwâlde-Súd. 

De namme waard jûn nei de bluoddrige striid fan it Nederlânske koloniale leger op it Yndonsesyske eilân Lombok yn de jierren 1891-1895. Nei in lokale rúzje soe ien dy't yn Ynje west sein hawwe: "Ik liket hjir Lombok wol".
## Sjoch ek
* Fryske doarpen, buorskippen en delsettings
Boele Bregman

**Boele Bregman** (It Hearrenfean, 9 febrewaris 1918 - dêre, 1 juny 1980) wie in byldzjend keunstner.

Boele Bregman skildere meast minsken yn in abstrakt-stilistysk realisme. Meast skilderstikken en etsen, mar ek byldhouwer en dichter.

Syn libben waard foar in grut part bepaald troch syn ûnderfiningen yn de Twadde Wrâldoarloch, syn berop as leadjitter en syn swakke sûnens. Yn de oarloch waard er belutsen by it ferset, mar hy waard nei de oarloch krektas syn heit leadjitter. Nei in earste hertoanfal yn 1956 koe er it wurk net mear dwaan en Boele waard beropskeunstner. Troch syn wrakseljen mei de oarloch en de eangst foar gaos en leechte kin er ta de eksistinsjalisten rekkene wurde. Syn wurken geane dan ek meast oer de fraach fan goed en kwea en de sin fan it bestean. Tegearre mei keunstners út de omkriten fan It Hearrenfean as Sjoerd de Vries en Sies Bleeker socht er nei in earlike besiele keunst, mei romte foar minsklike emoasjes as pine, wille of fertriet.

Boele Bregman debutearre yn 1958 yn It Prinsessehof yn Ljouwert yn in primityf-poëtyske styl. Om 1960 hinne begûn er te tekenjen en te etsen. De neidruk lei dêrby mear op linen en flakferdieling. Ek de ynfloed fan eksistinsjalisten as Paul Klee en Alberto Giacometti waard doe al grutter. De ynhâld waard sa wichtich dat er ek bylden fan izer meitsjen gie, dy bylden hiene meast in relaasje mei syn etsen. Troch de Kâlde Oarloch waard syn styl stadichoan tsjusterder en dramatysker. Hy liet him minder en minder sjen. Meidat er oant syn dea jierliks troch etsen in nijjierskaart makke, is syn artistike ûntwikkeling goed te folgjen. 

Syn wurk heart ta it bêste fan wat der yn Fryslân makke waard. Bregman hat in wichtige ynfloed hân op in soad jonge keunstners yn Fryslân, wêrûnder Mare van der Woude. Nei 1970 hat er net folle mear eksposearre. De provinsje Fryslân en de gemeente Ljouwert kochten wurk fan him oan. Ek Museum Belvédère op It Hearrenfean en it Karmelkleaster yn Drachten hawwe wurk fan Bregman.

## Literatuer
*  - *Boele Bregman (1918-1980)* Utgjouwerij: De Hellingstichting, ISBN 90-800332-1-9
*  - *O, was ik als een aap* (Utjouwrij Perio, Ljouwert, 80 siden, 2013)
Johannes Sytzes Crack

**Johannes Sytzes Crack** of **Johannes Sixti Crac** (±1600 - Terbant, 26 april 1652), wie grytman fan Aenjewier. 

De famylje kaam fan âlds fan De Kúnder. Johannes sloopte de eardere Crack State en liet yn 1646 it hjoeddeiske Crackstate bouwe, nei in ûntwerp fan Willem de Keyser, in soan fan de ferneamde Amsterdamske arsjitekt Hendrick de Keyser.

## Sjoch ek
* List fan grytmannen fan Aenjewier
Winfryd Brouwer

**Piet Winfridus Brouwer** (Snits, 24 desimber 1925) is in sjoernalist, learaar en histoarysk publisist.

Learaar skiednis en maatskippijlear, fan 1944-1969 as frater Winfridus lid fan de Utertske fraterkongregaasje, learaar oan de aartsbiskoplike kweekskoalle yn Hilfertsom (ek yn it Frysk) fan 1948-1969. Dêrnei learaar oan de Pedagogyske Akademy Sint-Lucia yn Rotterdam.

Fan 1950 oant de opheffing yn 1964 einredakteur fan Ons Noorden, roomsk deiblêd foar de noardlike provinsjes. Redaksjelid fan Frysk en Frij, It Heitelân (1958-1962) en einredakteur fan De Katholike Fries. Hie fan 1964-1969 in eigen rubryk yn de Friese Koerier en dêrnei yn it Sneeker Nieuwsblad.

## Wurk
Skreau artikels en ûnderwiisbrosjueres, mar ek:
* *Friesland, tweemaal Missieland* (1953)
* *De brulloft fan de muonts* (oersetting fan C.F. Meyer, 1953)
* *It haeilân is de wrâld* (1969)
Afke Brouwer-De Beer

**Afke Brouwer-De Beer** (Koehoal, 31 oktober 1896 - Sint-Anne, 25 novimber 1979) wie in publisiste en ûnderwizeres.

Sy publisearre yn Fryske blêden as De Tsjerne, It Heitelân Frysk en Frij en it Frysk Lânboublêd.

Yn 1971 ferskynde *Ljocht en skaed op 't skoallepaad*, in rige koarte sketsen oer leaf en leed yn it bernelibben. It waard útjûn troch de Kulturele Ried fan de gemeente It Bilt en skreaun yn it ramt fan de betinking far har pake, de Fryske folksskriuwer Waling Dykstra.
Pieter van der Brug

**Pieter van der Brug** (Wâldsein, 18 april 1897 - Nijefurd, 12 oktober 1993) wie in byldzjend keunstner.

Hy makke benammen tekeningen, skilderingen en muorreskilderingen. Wurket abstrakt en non-figuratyf. Underwerpen binne portretten, stillibbens en lânskippen. Hy arbeide yn Hylpen, Amsterdam en Wâldsein. Dêr skildere er ek nôtmûne 't Laam. Wie in learling fan D.D. Osinga fan Ljouwert.

Wurk fan him hat it Frysk Skipfeart Museum yn Snits, it Suderseemuseum yn Inkhuzen, it Hidde Nijland Museum yn Hylpen en partikulieren.

## Keppeling om utens
* Profyl Van der Brug by it RKD-Nederlands Instituut voor Kunstgeschiedenis
It Heitelân (tydskrift)

**It Heitelân** wie in Frysk tydskrift dat tusken 1919-1926 ferskynde as wykblêd, tusken 1926-1946 ferskynde it net, dêrnei as moanneblêd oant it yn 1962 opdoekt waard.

Redaksjeleden wienen ûnder oare Pieter Sipma, R. W. Canne, Jacob Winkelman, Jelle Hendriks Brouwer, S.J. van der Molen, Jan Tjittes Piebenga, J. Rienstra, Dr. Jacob Botke en Adam Jaarsma.

De ûnderwerpen leinen op histoarysk, folkloristysk, literêr en algemien kultureel terrein. Oant 1958 útjefte fan Brandenburgh en Ko. te Snits, ûnder tafersjoch fan de Fryske Bibleteek. Sûnt 1958 yn Boalsert útjûn.
Wil Bruin

**Johan Wilhelm Fransiscus Bruin** ("Wil"), (Amsterdam, 10 july 1917 - Emmen, 4 july 1993),  wie in byldzjend keunstner.

Hy makke benammen skilderingen yn in non-figurative styl. hy wie ek ikoanograaf. Hy eksposearre op meardere plakken yn Nederlân en Dútslân.

Wurk fan him waard oankocht troch it Ryk en is yn besit fan it Steedlik Museum yn Amsterdam en it F.M. van Bommel van Dam-Museum yn Fenlo.
Fraksjefoarsitter

De **fraksjefoarsitter** is de lieder fan in fraksje yn in folksfertsjintwurdiging. Eltse politike partij foarmet in eigen fraksje. 

## Nederlân
Meastal is de polityk lieder fan de partij ek de fraksjefoarsitter, útsein as de polityk lieder al yn it kabinet sit. 

De fraksjefoarsitter is it meast wichtich foar de byldfoarming fan de partij yn de media en is wurdfierder by wichtige debatten sa as de algemiene beskôgingen. De fraksjefoarsitter is fierders ek faak ûnderhanneler by kabinetsformaasjes en yn gefal fan in kabinetskris, alhoewol't dit aspekt fan de funksje net wetlik omskreaun is. 

De fraksjefoarsitter is net perfoast foarsitter fan de fraksjegearkomsten. By guon partijen docht in oar dat, sadat de fraksjefoarsitter de hannen frij hat om mei te dwaan oan it debat. Meastal wurdt de fraksjefoarsitter bystien troch in fisefraksjefoarsitter, dy't ferantwurdlik is foar it ûnderhâlden fan de fraksjedissipline.

As in politike partij nei de ferkiezings oan it regear dielnimt, komt de fraksjefoarsitter geregeldwei yn de beneaming foar minister-presidint of minister.
Wybren Jan Buma

**Wybren Jan Buma** (De Haach, 19 oktober 1910 - Goutum, 19 oktober 1999) wie in heechlearaar Fryske taal- en letterkunde en it Goatysk oan de Ryksuniversiteit Grins. 

Hy wie fan 1936 oant 1956 learaar Dútsk, ûnder oare yn Alfen oan de Ryn, fan 1949-1956 bysûnder heechlearaar Frysk yn Utert en direkteur fan it Frysk Ynstitút yn Grins.

## Wurk
* *Die Brokmer Rechtshandschriften* (dissertaasje, 1949)
* *Het Tweede Rústringer Handschrift* (1954)
* *Frieslands Runneinscripties* (195)
* *Aldfryske Houlikstaspraken (1957)
* *De Eerste Riustringer Codex* (tegearre mei [[Wilhelm Ebel]] ([[Göttingen]]), 1961)
* *Das Rüstringer Recht* (1967)
* *Das Emsinger Recht* (1967)
* *Das Hunsingoer recht* (1969)
* *Das Fivelgoer recht* (1972)
* *De Fjouwer Evangeeljes, op 'e nij ferfryske'', Ljouwert, 1994, ISBN 9 07 49 18 093.
Aart Aartsma

**Aart Klazes Aartsma** (Berltsum, 29 july 1865 - It Hearrenfean, 13 oktober 1940) wie tusken 1900-1936 haadredakteur fan it Nieuwsblad voor Friesland, meast oantsjutten as De Hepkema.

Hy is de soan fan muzykûnderwizer en Frysk toanielskriuwer Klaas Aartsma en Berber Dirks Stellingwerf. Hy wie troud mei Berber van der Veer (1867-1954).
Klaas Aartsma

**Klaas Aartsma** (folút: **Klaas Aart Aartsma Asn.**; Berltsum, 4 maart 1838 – dêre, 12 novimber 1874), wie in Frysk muzykûnderwizer en toanielskriuwer.

Aartsma wie in grut foarstanner fan it Fryske folkstoaniel en brocht benammen yn Menaam mei Hermanus Alma en S. Sybouts it selskip *Nut en Genoegen* ta grutte bloei. Hy skreau neist bydragen yn ferskate Fryske jierboekjes en tydskriften ek in pear toanielstikken. Gerben Colmjon dichte op syn houlik in boaskrym yn it jierboekje *[[Swanneblommen]]* (1866). Aartsma syn soan Aart Aartsma wie letter haadredakteur fan *[[De Hepkema]]*.

## Wurk
* 1857 – *Spiksplinternije Festeljounskrante*
* 1857 – *Lokwinsk oan Alle Yet Libjende Minsken, Det it Mei de 13 Juny Goed Utpakt Is*
* 1862 – *It Tsjiende Gebot, of: Sa Komme de Slînders to Pas* (blijspul)
* 1865 – *It Huushemelen: En Gesprek in de Biltael Beskreven* (yn it Biltsk; yn 1988 bewurke en werútjûn troch Sytse Hotzes Buwalda as:* 't Húshimelen: 'n Gesprek in de Bildttaal*)
* 1873 – *In Buike oan de Houlikshimmel, of: Wer Twa Kibje, Ha Meastal Beide Skuld* (blijspul)
Heakeninginne

In **Heakeninginne** is in jonge frou dy't de fjouwer Heamieldagen fan Boalsert iepent. It miel op de Heamieldagen bestiet út rys mei resinen, lykas boeren en feinten dat eartiids krigen as it hea ynhelle wie. Yn 1953 waard de earste Heakeninginne keazen. De rûte mei de heawein begjint oan de Eekwertleane. Eartiids gie dat mei in sjeas. De keninginne wurdt wolkom hjitten op it bordes fan it gemeentehûs fan de Hânzestêd. Hja krijt dan fan de boargemaster foar fjouwer dagen de kaaien fan de stêd en hâldt in taspraak foar har ûnderdienen. Begelaat troch hofdames, korpsen, de skotsploech en ferieningen giet se dan op de heawein troch de stêd. De oare deis makket de keninginne in rûngong oer de merk. 

Wa't heamielkeninginne wurde wol moat in Heamielbrief skriuwe. De briefskriuwsters wurde dêrnei útnûge foar in petear. In pear moanne lang moatte se de útslach noch stil hâlde.

## List mei Heakeninginnen
Jan Tjittes Piebenga

**Jan Tjittes Piebenga** (Frjentsjer, 4 april 1910 - Ljouwert, 3 desimber 1965) wie in ûnderwizer en sjoernalist. 

## Libben en wurk
Piebenga wie in soan fan bakker Tjitte Piebenga, en komt út in húshâlding fan 12 bern. Fan jongsôf hie er in soad niget oan lêzen. Nei de MULO kaam er op kantoar, mar yn 1929 helle er syn ûnderwizersakte.

Hy wie in skoftke ûnderwizer yn Nijemardum en haad fan de Legere Skoalle yn Aldegea SWF. 
Yn 1940 hat er efkes foaroanman fan de Fryske ôfdieling fan de Nederlandsche Unie (dy't fral oprjochte wie om de NSB de wyn út de seilen te nimmen) west, letter die er alderhanne fersetswurk en waard er redakteur fan it yllegale blêd ‘De Wachter’. Hy wie sûnt 1943 redakteur fan de *Leeuwarder Koerier* en nei de oarloch haadredakteur fan de Ljouwerter Krante. 

Piebenga wie in tige warber frisiast, dy't lykwols ek graach oer de grinzen sjen mocht. Hy reizge nei Noarwegen, Yslân, en de Faeröer, mar ek nei de Feriene Steaten, Suriname en de Nederlânske Antillen, Noard-Afrika en Turkije. Fierders fielde er in soad foar Israel. Skreau in grut tal artikelen, fersen, ferhalen en wurken foar it ûnderwiis. Wie redakteur fan It Heitelân (1938-1942, 1946-1947) en De Tsjerne (1946). Fersoarge útjeften fan frijwat ûnbekende skriuwers lykas Teatse Holtrop en Sjoerd Meines.

Hy wie in freon fan de skilder Jacob Ydema, dy't him ôfbylde en betocht yn in gedicht. Aldegea SWF, Ljouwert en Frjentsjer is in strjitte nei him neamd.

## Wurk
* 1935 *It wrede libben* (koarte ferhalen) 
* 1937 *Fryske tragyk* (essay)
* 1938 *Waerglês* (gedichten)
* 1938 *Het goed recht van de Friese beweging* (brosjuere)
* 1938 *Frysk lêsboek I en II* (skoalblomlêzing: 21957) 
* 1938 *De útsetter* (mei H. Twerda; taalboek L.U.; 21947) 
* 1939 *Hrafnkel, prester fen Frey* (oers. Yslânske sêge)
* 1939 *Koarte skiednis fen de Fryske skriftekennisse* (By DBNL: http://www.dbnl.org/tekst/pieb002koar01_01/index.php te lêzen)
* 1952 *Twee eeuwen Leeuwarder Courant* (betinkskrift; mei Jhr. J.W.J. Witsen Elias) 
* 1953 *It eigen aerd fan de Súdwesthoeke* (sosjografyske stúdzje) 
* 1956 *Wy Friezen* (redefiering)
* 1956 *De havens van de Waddenkust* (sosjografyske stúdzje)
* 1958 *Bergtoppen in de oceaan* (stúdzje oer Faeröer) 
* 1959 *Kent u Friesland ook zo?* (sosjografyske stúdzje) 
* 1959 *Omgong en trochtocht* (ferskate opstellen) 
* 1966 *Aarden vaten* (postume bondel kranteartikels)
Jelle Buising

**Jelle Jacobus Buising** (Ljouwert, 10 juny 1939 - Ljouwert, 10 septimber 2013) wie in musikus dy't 1974 de Big Band Ljouwert oprjochte en dêr ek lierrenlang lieding oan joech.

De Big Band bestie út 5 saksofoans, 4 trompetten, 4 tromboanes, piano, gitaar, bas en slachreau). Buising spile sels ek trompet, dwersfluit en fibrafoan en arranzjearre ek. Buising wie jierrenlang learaar oan de Ljouwerter Muzykskoalle, ôfdieling algemiene muzikale foarming, wurke op de muzykôfdieling fan de bibleteek en wie belutsen by de jazzclub *Hot House Redbad* dy't yn de jierren santich en tachtich bot súkses mei optreden yn de boppeseal fan kafee De Brouwershoeck yn Ljouwert.

Buising stoar yn de âldens fan 73 jier yn Borniaherne yn Ljouwert
Hein Buisman

**Hein Buisman** (folút: **Hendrik Hero Buisman**; Ljouwert, 18 maaie 1904 - Amsterdam, 23 septimber 1963) wie de lêste partikuliere bûterkeapman yn Nederlân. Buisman wie in grut natoerleafhawwer en fûgelbeskermer. 

## Libben en wurk
Buisman wie in soan fan bûtereksporteur Roelof Buisman en fan Hillegonda Cornelia Blok Wybrandi. Nei it gymnasium, dy't er om reden fan sykte net ôfmakke, krige er fierder ûnderrjocht foar syn plak yn it bedriuw dat syn âldepake oprjochte hie. Hy spile in rol fan belang by it fêststellen fan de bûerprizen yn Nederlân. Buisman wie teffens in grut natuerleafhawwer. Sa wie er bestjoerder fan de Nederlânske Ornitologyske Feriening, mei-oprjochter en ien fan de earste bestjoersleden fan It Fryske Gea, haadbestjoerslid fan Fûgelbeskerming Nederlân en fan Feriening Natuermonuminten. Buisman wie net allinne nasjonaal, mar ek ynternasjonaal warber yn de fûgelbeskerming. Hy waard yn 1962 beneamd ta ridder yn de Oarder fan Oranje-Nassau benammen fanwege syn krewearjen foar de natuerbeskerming yn Nederlân. Nei syn ferstjerren yn 1963 krigen *It Fryske Gea* (û.o. de Buismankoai ûnder Piaam), *Fûgelbeskerming* en *Natuermonuminten* legaten út de erfenis fan Buisman (dy't frijfeint bleaun wie).

## Hein Buisman Stichting
In oar part fan Buisman syn erfenis wie ornearre foar it behâlden fan it monumintaal erfguod yn Harns. Dêr hie Buisman ferkate monumintale pânen, sa as De Blauwe Hand in monumintaal pakhûs, dat er restaurearje liet en dat in kultuerele bestemming krige. De njoggen oare wenten, dy't er besiet, woe er ûnderbrige yn in stichting. Foardat it safier wie rekke Buisman lykwols út de tiid. Syn beneisten fierden syn plannen dêrnei út. Yn 1964 waard de Stichting Oud-Harlingen oprjochte, dy't in stik as wat moannen letter, yn jannewaris 1965 de namme *"Hein Buisman Stichting"* krige.
Adolf Eichmann

**Oto Adolf Eichmann** (Solingen, 19 maart 1906 - Ramla, 31 maaie 1962) wie yn de Twadde Wrâldkriich in offisier fan de SS, mei in liedende rol yn de logistike útfiering fan de holocaust. Nei de kriich naaide er út nei Argentynje, dêr't geheim aginten fan de Israelyske Mossad him yn 1960 pakten. Syn proses yn Israel bestie út fyftjin oanklachten, wêrûnder misdieden tsjin de minske en oarlochsmisdieden. Yn 1962 waard er skuldich ferklearre en waard yn itselde jier ophongen. 

## Bibliografy
* , *De banaliteit van het kwaad. Een reportage*. Moussault, Amsterdam, 1969
* , *De man die Adolf Eichmann ophing*, Artikel yn De Volkskrant, 4 juny 2011
* , *Eichmann. De definitieve biografie*. Anthos/Manteau, Amsterdam/Antwerpen, 2005
* , *Die Ergreifung Adolf Eichmann*. Dokument-Buch, Germany National Bibliothek
* , *De zaak 40/61*
* , *The Capture of Adolf Eichmann*, 1961 (oersetting yn it Dútsk troch Margaret Carroux en Lis Leonard, *Die Festnahme des Adolf Eichmann*. S. Fischer, Frankfurt, 1961) (sitearre yn Hannah Arendt, *Eichmann in Jerusalem. A Report on the Banality of Evil*. Penguin, 1994, p.&nbsp;235)
* , *Eichmann in Argentinië*, 2012, Atlas Contact
* , *Eichmann vor Jerusalem – Das unbehelligte Leben eines Massenmörders.* Arche: Zürich 2011, ISBN 978-3-7160-2669-4.
* , *De ontdekking van de Wereld. Over Hannah Arendt*. Atlas, Amsterdam/Antwerpen, 2005, ISBN 90-450-0658-8
* , *Adolf Eichmann. Technocraat van de Holocaust*. Aspekt, 2012, ISBN 9789461531797

## Keppelings om utens
* It letterlike prosesferslach
* Eichmann Prosecutor Interview: A Conversation with Justice Gabriel Bach, Senior Prosecutor in the Adolf Eichmann Trial
* Andere Tijden - De schrijftafelmoordenaar. Het showproces tegen Eichmann
Miss Fryslân

De **Miss Fryslân**-ferkiezings wurde elke neisimmer hâlden. In jonge frou wurdt hjirby keazen ta moaiste frou fan Fryslân. De titel mei hja ien jier hâlde, dan draacht se de titel oer oan de nije winnaresse. Se docht dêrnei mei oan de Miss Nederlân ferkiezings en dêrnei mooglik nei de Miss Universe ferfiezings. De ferkiezings besteane al sûnt de jierren tritich fan de foarige iuw. Sûnt 1989 binne ûnder de namme Miss Nederlân de ferkiezing oars opsetten. Miss Nederlân is fan dan ôf net allinnich in jonge moaie ferskining, mar benammen in frou dy't mei beide fuotten op de grûn stiet en maatskiplik belutsen is. 

Der besteane ek oare Missferkiezings, lykas dy fan it wykblêd Panorama of it Nederlânsk buro foar toerisme (*Miss Tulip*). 

Yn 2011 kaam der wer in Miss Fryslân ferkiezing as foarronde fan Miss Nederlân. Dielnimsters moatte tusken de 18 en 27 jier âld wêze, net troud (west hawwe) en ek gjin bern hawwe. Fieders moatte se in Nederlânsk paspoart hawwe en yntelligint, spontaan en moai wêze. 

;2011
De tolve selektearre kandidaten rûnen yn maaie de finale trije ferskillende moadeshows. Ien yn frijetiidsklean, ien yn bikiny en de tradisjonele show yn galajurk.
Winnaresse waard de 18-jierrige Mary-Anne Kammeron fan It Hearrenfean. Anne is berne yn Rotterdam, mar kaam al as pjut nei Fryslân, dat sy praat floeiend Frysk. Mary-Anne studearre oan de Stenden Hegeskoalle, Media en Entertainment Management. Der ûntstie wat argewaasje oer har relaasje mei Fryslân omt se as bern fan Surinaamske âlden yn Rotterdam berne is.
;2012
De 12 kandidaten fan de Miss Fryslânferkiezing moasten yn de foarronde sjen litte oft se ek sportyf binne. De froulju diene mei oan in *bootcamp*. Dat hâldt yn dat se bûtendoar ferskate sportaktiviteiten dwaan moasten, lykas kanofarre. By de ferkiezings giet it net inkeld om it uterlik, mar der wurdt ek sjoen oft se trochsettingsfermogen hawwe. De ferkiezing is wer yn maaie.

## Miss Fryslân
Bungalowdoarp

**Bungalowdoarpen** binne wiken mei bungalows dy't nei de Twadde Wrâldoarloch ferrriisden yn lânskiplik oantreklike gebieten. De projekten wienen faak rjochte op status en bestienen út frijsteande huzen mei alle fertrekken op de grûn. De út Amearika kommende bungalows waarden brûkt as lúkse wente of as simmerferbliuw. 

Bungalowdoarpen waarden boud yn It Oranjewâld (yn de folksmûle: *De Goudkust*) en Woelwyk ûnder Tytsjerk. De bou stie ûnder tafersjoch fan yr. J.J. Vegter. Troch de oantaasting fan it lânskip en de status kaam der ferset tsjin de bou. In oantal plannen foar bungalow'parken' is dêrom net útfierd, bygelyks yn de gemeente Himmelumer Aldeferd en it plan Wyldemerk yn Gaasterlân.
Budde

In ** budde** of **butte** is in houten of spuonnen doaze of kistke fan aairûne foarm. 

It hat in lid dat op in bysûndere manier sluten wurde kin en bestiet yn ferkillende formaten. Kaam foar yn kustplakken en op de Fryske Waadeilannen, itsij naturel, itsij beskildere (Hylpen). Blykt in gebrûksfoarwerp te wêzen dat yn Noarwegen as 'tine' bekend stiet en troch Fryske seelju meinomd waard as oantinken yn de 18e iuw of letter. Yn Hylpen wurdt de budde (fan Frânsk *boîte* = kistke) neffens de eigen folkskeunsttradysje beskildere.
Butte

## Geografy
### Plakken
*Butte (Alaska), in plak yn 'e Amerikaanske steat Alaska
*Butte (Montana), in plak yn 'e Amerikaanske steat Montana
*Butte (Nebraska), in plak yn 'e Amerikaanske steat Nebraska
*Butte (Noard-Dakota), in plak yn 'e Amerikaanske steat Noard-Dakota
*Butte City (Idaho), in plak yn 'e Amerikaanske steat Idaho
*Butte City (Kalifornje), in plak yn 'e Amerikaanske steat Kalifornje, earder koartwei Butte hjitten
*Butte Creek (plak yn Kalifornje), in plak yn 'e Amerikaanske steat Kalifornje

### Kriten
*Butte County (Idaho), in county yn 'e Amerikaanske steat Idaho
*Butte County (Kalifornje), in county yn 'e Amerikaanske steat Kalifornje
*Butte County (Súd-Dakota), in county yn 'e Amerikaanske steat Súd-Dakota
*Box Butte County (Nebraska), in county yn 'e Amerikaanske steat Nebraska

### Rivieren
*Butte Creek (rivier yn Butte County, Kalifornje), in rivier yn Butte County yn 'e Amerikaanske steat Kalifornje, in sydrivier fan 'e Sacramento
*Butte Creek (rivier yn Siskiyou County, Kalifornje), in rivier yn Siskiyou County yn 'e Amerikaanske steat Kalifornje, in sydrivier fan 'e Klamath
*Butte Creek (rivier yn Oregon), in rivier yn 'e Amerikaanske steat Oregon, in sydrivier fan 'e Pudding
*Big Butte Creek, in rivier yn 'e Amerikaanske steat Oregon, in sydrivier fan 'e Rogue
*Little Butte Creek, in rivier yn 'e Amerikaanske steat Oregon, in sydrivier fan 'e Rogue

### Oare geografyske ûnderwerpen
*Butte-berchtme, in berchtme yn 'e Amerikaanske steat Nevada
*Butte-mar, in mar yn 'e Amerikaanske steat Kalifornje

## Oar
*butte (doaze), in houten of spuonnen doaze of kistke fan aairûne foarm
*butte (geology) (útspr. "bjût"), in Ingelske oantsjutting foar in isolearre heuvel mei steile kanten en in platte top
*Butte (jirpel), in jirpelras dat yn 1977 kultivearre waard
Kabaret

**Kabaret** (oarspronklik fan it Middelnederlânske: *camret*, dat ûntliend wie oan it Frânsk) is in foarm fan teäter. In man dy't dêroan docht, is in **kabaretier**, en in frou dy't dêroan docht, is in **kabaretiêre**.

Fan âlds wie kabaret in term om in kroech mei oan te tsjutten. De betsjutting waard letter geunstiger. Yn 1881 iepene de literêr-muzikale *Club des Hydropathes* op Montmartre de soasjeteit *Le Chat Noir*. Dat wurdt wol as de berte fan it *cabaret litérêre* of artistique sjoen. De leden eksposearren eigen wurk of droegen it foar en diskusjearren. Grutte oandacht lutsen benammen de sjansons fan en troch Aristide Bruant, Jouy, Macnab en oaren - meastal ôfmakke mei stikelstekken en spot.

Yn de jierren om de Earste Wrâldkriich hinne wie Krips en Molenaar populêr yn Fryslân. Meast bekend waard yn Fryslân Tetman de Vries yn de fyftiger jierren as fuortsetting fan de Winterjûnenochten. It ienige profesjonele selskip wie yn 1974 it Selskip Leo Dykstra. Dêryn spilen ûnder oaren in soan en dochter fan Tetman mei. Fanwege it lytse taalgebiet krige it selskip Fryske subsydzje.

## Fryske selskippen
* Selskip Tetman de Vries
* De Spinnekop (kabaret)
* Rients Gratama
* Selskip Leo Dykstra
* Hessel van der Wal
* Underwizerskabaret Mid-Fryslân
* Samar
* It Wâld
* Teake van der Meer (*Lytse Teake*)
* Ratatette
* RynkRank
* Klún en Knoffelhakke
* Selskip Friso
Mari van Buijtenen

**Maria Petrus (Mari) van Buijtenen** (Rotterdam, 4 septimber 1911 - Utert, 14 jannewaris 1997) wie in mediaevist en ryksargivaris yn Fryslân (1949 - 1963) en de provinsje Utert sûnt 1963.

Hy publisearre in soad oer de Fryske Midsiuwske skiednis. Hy wie lid fan Provinsjale Steaten foar de KVP fan 1955-1963 en krige yn 1962 de Dr. Joast Halbertsmapriis.

## Wurk
Van Buijtenen skreau in soad artikels, mar ek:
* *Inventaris van het oud en nieuw archief der gemeente Hindeloopen* (1941)
* *De grondslag van de Friese Vrijheid* (dissertaasje, 1953)
* *De Fries-Groningse grens in Lauwerszee en Wadden* (1954) 
* *Bonifatius Bisschop* (1954)
* *Westergo's IJsselneerdijken* (tegearre mei H.T. Obreen, 1956)
* *Kerkhistorische gegevens voor de geschiedenis van Haskerland (1960)
* *Het Friese dorp in de Middeleeuwse rechtshistorie verkend* (1961)
* *Contour van kardinaal Alfrink's kerkprovincie* (1964)
* *Frieslands  mideleeuwse marktrechten (1965)

## Keppeling om utens
* ''Levensbericht'' by DBNL
Hidde Petrus Nicolaas Halbertsma

**Hidde Petrus Nicolaas Halbertsma** (Snits, 4 jannewaris 1853 - Utert, 16 febrewaris 1929) wie in Nederlânsk yngenieur en arsjitekt.

Halbertsma wie de soan fan Klaas Tsjallings Halbertsma (1815-1879) en Hesterina ten Cate (1819-1886) en pakesizzer fan Tsjalling Hiddes Halbertsma.
Halbertsma troude op 16 maaie 1888 te Hannover mei Dorothee Auguste Marianne Schröder (1855-1939), dochter fan Heinrich Wilhelm Grosse Schröder en Johanna Wilhelmina Isermann.

Halbertsma folge nei de H.B.S in technyske oplieding yn Aken en Hannover. Nei in skoft yn tsjinst foar in oar arbeide te hawwen, fêstige er him yn 1881 as selsstannich sivyl-yngenieur. Yn dy funksje hat er in grut tal wetterliedingen en -tuorren ûntwurpen. Fan 1903 oant 1910 wie er direkteur fan de gemeentlike wetter-, gas- en elektrisiteitsbedriuwen yn Wiesbaden, fan 1910 oant 1917 wie er technysk direkteur fan de Maatskippij foar Bou en Eksploitaasje fan Gemeentebedriuwen.

## Wurk
*Wettertoer Delden (boud 1894)
*Wettertoer (Ljouwert Schrans) (boud 1888, sloopt 1972)
*Wettertoer Meppel (boud 1884)
*Alde wettertoer Roermond (boud 1898, ferwoastge 1945)
*Wettertoer Bussum (1897)
*Wettertoer (Ho Chi Minhstêd) (1912)

Watertoren Meppel.jpg|Wettertoer Meppel
H.P.N. Halberts Watertoren Roermond.jpg|Wettertoer Roermond
Watertoren Delden.jpg|Wettertoer Delden
H.P.N. Halbertsma Watertoren Leeuwarden.jpg|Wettertoer Ljouwert
Underwizerskabaret Mid-Fryslân

**Underwizerskabaret Mid-Fryslân** wie in kabaretselskip dat sûnt 1964 ûnder lieding stie fan Roel Bergsma út Terherne. 

Foar de skoalle begûn er mei it skriuwen fan Fryske revustikken. Namme makke er ek as skriuwer foar it Underwizerskabaret Mid-Fryslân, in ploech ûnderwizers dy't sûnt 1964 de planken opgyng mei revustikken en sjongspullen. Earst waard benammen optreden op jûnen foar de Feriening foar Iepenbier Underwiis en ûnderwizersorganisaasjes. 

Cees Bijlstra wie fêste begelieder op muzyk en makke sels ek ferskes.
De Spinnekop (kabaret)

**De Spinnekop** wie in kabaretselskip fan Drachten dat spile tusken 1956-1962. 

It selskip wie oprjochte troch Roel Oostra dy't regisseur en auteur wie fan mei elkoar fjouwer programma's. It stik * Kike, kike lôke sjoch* waard mear as hûndert kear spile. It selskip bestie út acht meiwurkers, neist wienen dat: Jannie de Boer, Marie Dijkstra, Akke Radsma, Jan Radsma en Jan de Vries. De muzyk waard skreaun troch Lien Eizinga-Hoogeveen. It oeuvre wie ynsteld op de Fryske aktualiteit en hie in folle kabaretesker karakter as dat  fan it Selskip Tetman de Vries. Doe't Oostra yn 1962 direkteur waard fan De Lawei yn Drachten, hâlde it selskip op te bestean.
Klún en Knoffelhakke

**Klún en Knoffelhakke** is in kabaretduo út Hantum dat sûnt 1994 optreedt. 

Klún & Knoffelhakke is ûntstien út de jierlikse doarpsrevu dy't Hendrik van der Heide fan 1989 ôf tsien kear yn Hantum fersoarge hat. Hindrik wie eartiids de ûnderwizer fan Broer Douma. Beide spilen se jierren by toanielferiening It Hantumer Ploechje. Yn 1994 die foar it earst Broer mei oan de doarpsrevu. De namme ûntstie as gearlûking fan Knoffelje en Klúnhakke, de nammen wurde fierders net brûkt op toaniel. Se spylje sûnder regisseur.

Yn de stikken dy't troch Hendrik skreaun binne, komme in hiel soad typkes foar, dy't praktysk allegearre troch Broer delsetten wurde. It is ek foar in grut part syn taak om de seal oan it laitsjen te krijen. Hendrik is de oanjouwer en Broer soarget foar hilariteit. 

Se makken ien CD: *In bealchfol wurk*.

## Programma's
* *Alve Stêden en ien doarpke* (1994)
* *Wat? it Waad!* (1996)
* *Kommersjeel* (2001)
* *In moai stikje* (2003)
* *It is de boer allikefolle* (2007)
* *'t Is Feest* (2010)
* *Hé buorman!*  (2013)
* *Dikke Maten* (2017)
Cammingehunderi

**Cammingehunderi** is in yn 839 neamd stee (fila) *in Uwestracha* wêroer troch historisi skreaun is. 

Hjirby waard pleite foar Kimswert, Almenum, Wjelsryp Húns en Ljouwert. De jongste fisy siket it by Kleaster Eanjum ûnder Berltsum. Dêr blike om 1600 de plakken Kammingha en Hundert te lizzen. Op Kammingha (no: Reahel) stiet noch in hûs, de Hundert is in twadde wente. Cammingehunderi wie besit fan boppeneamd kleaster, dat wol fan lettere datum is as 839, doe't Loadewyk de Fromme it skonk oan in *Gerulfus*.
Kristlik-Histoaryske Uny

De **Kristlik-Histoaryske Uny** (Nederlânsk: *Christelijk-Historische Unie*, CHU) is in politike partij dy't ûntstie yn 1908 by de fúzje fan de Kristlik Histoaryske Partij (CH-Partij) en it Bûn fan Kiesferienings op Kristlik Histoaryske Grûnslach yn Fryslân.

It wichtichste útgongspunt fan de CHU is, dat by de útoefening fan it gesach yn de steat datjinge dat yn de bibel stiet, liedingjaand is en toetsstien is, los fan persoanen dy't fan oerheidswege beklaaid binne. Lange tiid hat benammen de Súdwesthoeke fan Fryslân, dêr't ek de Nederlânsk Herfoarme tsjerke in sterke posysje hie, in bolwurk fan de CHU west. De oanhing yn Fryslân slonk lykwols fan hast 16% by de Keamerferkiezings fan 1956 nei 10,9% yn 1972.
Neist lanlike tendinzen as polarisaasje en de-konfesjonalisearring wie yn Fryslân de ûntfolking fan de CHU-gebieten in grutte faktor.

Op gemeentlik nivo is de sterke posysje fan de CHU oantaasten troch it súkses fan de FNP by gemeenteriedsferkiezings: yn midden-Fryslân benammen yn 1970, yn de Súdwesthoeke mear yn 1974.
Nei de Steatenferkiezings fan 1970 en by dy fan 1974 wurke de CHU gear mei KVP en ARP as CDA dêr't it yn 1980 en yn opgien is.
Kommunistyske Partij fan Nederlân

De **Kommunistyske Partij fan Nederlân** (*Communistische Partij van Nederland*, **CPN**) wie in politike partij dy't ûntstie nei skuorring yn de SDAP yn 1909. Nei de fúzje mei oare lytse linkse partijen waard de CPN yn 1991 opheft.

De organisaasje is sintraal-demokratysk, dêr't in grutte partijdissipline út fuortkomt. De CPN hie al by de Steateferkiezings yn 1954 in grut part fan har tige grutte nei-oarlochske oanhing ferlern. Dy ûntwikkeling sette troch ûnder ynfloed fan ynminging fan Ruslân yn Hongarije en Tsjecho-Slowakije en, nasjonaal it ûntstean fan in lofts pasifistysk alternatyf yn de foarm fan de Pasifistysk Sosjalistyske Partij.

Op provinsjaal en gemeentlik nivo ferdigene de CPN it bot stipulearjen fan de wurkgelegenheid, wylst se har fersette tsjin lêsteferswierring fan de wurkjende befolking. De eardere kommunistyske bolwurken yn Súdeast-Fryslân (Opsterlân en It Hearrenfean) gienen foar in grut part foar de partij ferlern.
Koöperatyf Kondinsfabryk Fryslân

It **Koöperatyf Kondinsfabryk "Fryslân",** koartwei **CCF**, is in top-koöperaasje yn Ljouwert. De CCF waard oprjochte yn 1913 troch de koöperative molkfabriken yn Fryslân (dielgenoaten). De direksje bestie yn 1974 út mr. G.F. Hepkema, yr. K. van den Berg en drs. G. Zeilstra.

De CCF hie statutêr it rjocht om 30% fan de by de dielgenoaten ûntfongen molke op te freegjen. De grûnstof waard ferwurke ta ûnder oare kondinsearre molke, molkpoeier, iismikspoeiers, poppe- berne- en dieetfiedings en oare spesjaalprodukten.

Ut de grûnstof waai produsearre de CCF laktoaze yn rûge en raffinearre foarm en ûntsâlte waaipoeier foar de farmaseutyske en fiedingsyndustry.
Yn 1974 krige de CCF mear as 450 miljoen kilo molke en mear as 500 miljoen kilo waai. CCF hat ek belangen yn ferskate oare sektoaren fan de Nederlânske fiedings- en genietmiddelsmerk:
frisdrinkenfabryk, produksjebedriuw fan bakkerijgrûnstoffen, iiswaffelfabryk, keallemolke-yndustry. CCF is in grutte eksporteur fan molkprodukten, sawat twatredde fan de totale produksje bart op oare plakken, ûnder mear middels eigen fêstigings of ferkeapkantoaren yn mear as 100 lannen. CCF naam diel yn in oantal fabriken foar recombined- and filled milk yn it Fiere Easten en yn Afrika. Yn eigen lân wie de CCF benammen bekend troch it produkt kofjemolke (Friesche  Vlag) en it pakket poppe- en dieetfiedings.

De personielsbesetting wie yn 1975 mear as 2200 (Ljouwert). It researchlaboratoarium fan de CCF is it grutste yn de Europeeske molkyndustry.
Griene Krús

It **Griene Krús** (GK) wie in neutrale lanlike feriening foar wykferpleging yn Nederlân.

De âldste feriening fan it Griene Krús wie dy yn Driebruggen, dy't op 3 novimber 1900 oprjochte waard yn de doetiidske gemeente Lange Ruige Weide (Driebruggen) troch de hûsdokter Wilhelm Poolman (1866-1935).

Poolman pleite yn septimber 1900 by in gearkomste fan de ôfdieling Woerden fan de Keninklike Nederlânske Maatskippij ta befoardering fan de Genêskeunst foar de oprjochting fan in feriening foar it fersoargjen en ferplegen fan siken, de soarch foar mem en bern om de berte hinne en it ferbetterjen fan hygiëne (kursussen) yn de ferskillende wenplakken, likefolle de godstsjinstige libbensbeskôging fan de leden. De Kamerikse dokter Van Deinse stelde út om de feriening yn Utert en Súd-Hollân de namme "It Griene Krús" te jaan. De kleur ferwiisde nei de "hûskleur" fan de medyske fakulteit fan de Universiteit. De feriening wreide him doe oer hiel Nederlân út.

De earste Fryske GK-feriening wie dy fan Easterein yn 1901 en wie meast it wurk fan P. de Vries Jsn.. Yn 1911 wienen der al 100 yn Fryslân. Sûnt 1902 wie der in provinsjale Fryske feriening, dy't ferskate buro's foar TBC- en reumatykbestriding hie. De wat gruttere doarpen hienen in GK-gebou dêr't de wyksuster siet, it magasyn foar ferpleechark wie en it konsultaasjeburo foar poppen en beukers holden waard. Ryk, provinsje en gemeenten stipen it Griene Krúswurk.
  
It Griene Krús fusearre yn 1978 mei it Oranje-Griene Krús (protestantske krúsferiening) en it Wyt-Giele Krús (katolike krúsferiening) en waard de Nasjonale Krúsferiening (NK).

## Sjoch ek
* Fryske Krúsferiening
Romke Toering

**Romke Toering** (1947) is in akteur, regisseur, dramaturch en skriuwer fan Fryske toanielstikken. Hy wie de earste regisseur fan Tryater. Hy hie ek de regy fan iepenloftspullen. Sa wie er mear as tritich jier de regisseur fan it Iepenloftspul Jorwert. 

Yn 1987 krige er de Obe Postmapriis foar syn fertalingen nei it Frysk fan toanielstikken foar Tryater út 1984-1986. Yn 2003 ûntfong er de Fedde en Martha Bergsmapriis foar Frysk toaniel foar it stik *Baarderlân* oer de delgong fan de feehannel.
Kremaasje

**Kremaasje** of **lykferbaarning** is it by hege temperatuer ferbaarnen fan in lyk, dat yn jiske omsetten wurdt. 

Oant 1955 wie de kremaasje yn Nederlân net wetlik regele. Foar 1968 moast men foar it ferstjerren de winsk ta kremearjen fêstlein hawwe, wylst de bou fan krematoariums bûn wie oan in fergunningstelsel en foarbehâlden wie oan ferienings. Yn 1968 waard kremaasje lyksteld oan beïerdiging.

## Krematoarium Goutum
It krematoarium fan Ljouwert yn Goutum waard yn gebrûk steld op 29 maaie 1973. It wurdt beheard troch in gearwurkingsferbân tusken de Algemiene Feriening foar Lykferbaaning en de Feriening foar Fakultative Lykferbaarning. Oant maaie 1974 wiene der yn it Goutumer Krematoarium 1070 kremaasjes. It tal personielsleden wie 9.

## Krematoarium Nijskoat
Doe't der yn Fryslân mear en mear ferlet kaam fan kremearjen is der in krematoarium yn Nijskoat by komd. Op it terrein fan tsjerke en klokkestoel fan Nijskoat is neist it tsjerkhôf it krematoarium Skoatterhôf boud. It wurdt eksploitearre troch Yarden.
Fedde en Martha Bergsmapriis

De **Fedde en Martha Bergsmapriis** is in toanielpriis foar oarspronklike Fryske toanielstikken. De priis wurdt ien kear yn 'e fiif jier útrikt. Dêroan is in bedrach fan 1000 euro ferbûn.

De priis is yn 1994 ynsteld troch Ari van Tienhoven dy’t yn ’e oarloch by de famylje Bergsma ûnderdûkt west hat. Om’t de Bergsma’s in soad dien hawwe foar de stimulearring fan it Fryske toaniel waard de priis ornearre foar de Fryske toanielskriuwerij. 

Yn oanmerking komme allinich oarspronklik Frysktalige toanielstikken dy’t yn 'e ôfrûne fiif jier skreaun binne. Of it stik al of net opfierd of publisearre is, is net fan belang.
 
## Winners
* 2025: Wessel de Vries - *Thúsblaze*
* 2021: Freark Smink - *Wat Soesto*
* 2017: Bouke Oldenhof - *Feteranen*
* 2013: Rients Gratama - *Eintsje libben*
* 2008: Bouke Oldenhof - *Lette Ropping*
* 2003: Romke Toering - *Baarderlân*
* 2000: Antine Zijlstra - *16!*
* 1997: Baukje Miedema - *In Beslút*
* 1994: Tsjitske de Boer - *Prins Moreo*
RynkRank

**RynkRank** wie in amateur-kabaretploech út it Tsjalbert. De namme betsjut gammel, mei mankeminten, in soadsje ûngeregeld.

It begûn yn 1986 as kabaret by it jubileum fan de skoalle, en groeide út ta in hast jierlikse tradysje: "It Tsjalberter nijjierskabaret" (1987). RynkRank spile troch hiel Fryslân, mar soms ek dêr bûten. Guon programma's binne wol 75 kear spile. De lêste foarstelling fan elts programma waard yn it Posthûs Teater spile, en wie soms yn fiif minuten útferkocht. De ûnderwerpen kamen faak út de koker fan de skriuwer fan de groep, Henk Hiddinga. Spilers wienen Evert Jongedijk, Sije Bleeker, Jantine Akkerman, Ineke Tuttel, Henk Hiddinga en Oane Huver. Sy waarden begelaat troch harren eigen kombo mei Minze Broersma, Mathijs Huitema en Henk Huver en technisy Alexander de Jong en Reinder Thiescheffer.

Earder makken ek Rinske Pijlman, Gerard Hoen, Kees Hartsema, Mirjan Agricola, Pietsje de Boer, Jan van der Honing, Johannes Wassenaar, Robert van Galen, Peter van der Veen, Peter Aarsen, Reinder Bergsma, Jelle de Jong en Sitta Bosman diel út fan it selskip.

Op 21 desimber 2002 waard de CD *Oeral yn it rûn* presintearre, mei tolve selsmakke lietsjes. Opname, technyk en mastering wie yn Face Sound Studio Lemmer, en produksje en mix troch Joop van der Linden en Sytse Broersma. Gastmuzikanten wienen Ronald de Bruin (bas) en Henk Hiemstra (akkordeon).

## Programma's
* *Efkes lâns de streek* (1988)
* *Wat hat de kabel* (1989)
* *Hobbels en Bobbels* (1990)
* *Poer op 'e natoer* (1991)
* *It is my in lustrum* (1992)
* *Wat in jûn* (1993-1994)
* *Sân yn't iten* (1995-1996)
* *Oeral yn it rûn* (1997-1999)
* *Ta de teannen út* (2000-2003)
* *Typewurk* (2004-2007)
* *Kroegepraat* (2010) (mei regisseur Luuk Eisema)
* *Oer en Út* (2012)
Deiferbliuw foar beheinden

Yn in **deiferbliuw foar beheinden** kinne handikapten oerdei opfongen wurde. Troch it bestean fan deiferbliuwen wurde âlden/fersoargers fan (te) swiere fersoargingsproblemen ferlost. Sa is in adekwatere begelieding fan handikapten mooglik en kin de opname fan in oantal handikapten yn tehuzen útsteld of mijd wurde.
Jacob Spoelstra

**Jacob Spoelstra** (Burgum, 1969) is in kabaretier en *stand-up comedian* út Almeare. By it automatisearringstydskrift 'De Computable' hat er alle wiken in eigen kollumn.

Spoelstra is berne yn Burgum, nei trije moanne is er ferhuze nei Hurdegaryp en wenne ek noch in skoft yn Kollum. As studint yn de stêd Grins wie er sjonger/gitarist by de groep Leatherhouse Roots. Doe't Leatherhouse Roots yn1999 stoppe stie er earst yn it foarprogramma fan Laos, de groep dêr't syn broer Sjoerd yn spile mar ein 1999 folge in oantal solo optredens. De lietsjes dy't hy komponearre binne yn ferskate muzykstilen. Rock, pop, folk, grunge en country komme allegear foar, yn it Nederlânsk, Frysk en Ingelsk. Yn maart 2000 makke hy de single *De zon schijnt over Groningen* en yn juny 2000, tegearre mei syn suske Mintje, it lietsje *Slagveld zonder vijand*. It liet is makke foar it benefytkonsert foar de slachtoffers fan de fjoerwurkramp yn Ynskedee.

Spoelstra begûn pas op lettere leeftiid mei Nederlânsktalich kabaret neist syn wurk as kommunikaasjemeiwurker by in ICT-bedriuw. Yn it neijier fan 2004 die hy mei oan in iepen poadium. In jier letter wie hy aktyf as stand-up comedian sûnder dat syn omjouwing it wist. Oant hy yn de finale stie fan Knock-out Comedy 2005. Yn 2006 helle hy de finale fan it AKF Stand-up Comedy Concours. Ek krige er de oanmoedigingspriis Knock-Out Comedy 2006. Jacob tourt mei it stand-up comedy selskip 'Night of Comedy' lâns Nederlânske teaters. Hy stie al op festivals as Lowlands, Xnoizz Flevo Festival en de EO Jongereindei. Ek toert er mei 'Kleinzalig'.

Hy bringt faak wat ûnderkuolle humor, set minsken op de ferkearde foet en kin drûch út de hoeke komme mei wurdboarterij lykas Herman Finkers en eartiids Fons Jansen. Sa brûkt er ek one-liners as: *At alles meirint ha wy moarn in optocht* en *Better ien te min as twa te folle*.
Vogelwaarde

**Vogelwaarde** waard yn 1936 de namme fan in nije gemeente yn Siuwsk-Flaanderen wêryn Boschkapelle, Hengstdijk, Ossenisse en Stoppeldijk gearfoege waarden. Yn 1970 waarden de kearnen Boschkapelle en Stoppeldijk gearfoege ûnder dizze namme, doe't de gemeente Vogelwaarde opgie yn de gemeente Hontenisse. Sûnt 2003 makket Hontenisse diel út fan de gemeente Hulst. 

Yn 2010 wennen der 2.138 minsken yn Vogelwaarde. De namme Vogelwaarde is ûntliend oan it wetterke De Vogel dat tusken Vogelwaarde en Hengstdijk leit.
Kapellebrug (Hulst)

**Kapellebrug** is in doarpke yn de Nederlânske gemeente Hulst, oan de súdkant fan Sint Jansteen. It doarp hat 369 ynwenners (2010) en leit op de grins fan Nederlân en Belgje
Sint Jansteen

**Sint Jansteen** is in doarp yn de gemeente Hulst, yn de Nederlânske provinsje Seelân. It doarp hat 3.178 ynwenners (2010). Oant 1 april 1970 wie Sint Jansteen in selsstannige gemeente, wêrta ek de plakken Heikant en Absdale behearden. Yn it doarp stiet it earder riedshûs út 1790.
Nijslêzer

In **nijslêzer** is ien dy't op radio of telefyzje it nijs foarlêst. 

## Nederlân
### Hjoeddeiske Nederlânske nijslêzers - telefyzje

### Hjoeddeiske Nederlânske nijslêzers - radio

### Eardere Nederlânske nijslêzers - telefyzje

### Eardere Nederlânske nijslêzers - radio

## Oare lannen
### Bekende bûtenlânske nijslêzers
Kloosterzande

**Kloosterzande** is in doarp yn de gemeente Hulst yn de Nederlânske provinsje Seelân. Oant de gemeentelike weryndieling fan 1 jannewaris 2003 wie Kloosterzande it bestjoerlik sintrum fan de gemeente Hontenisse. Kleastersân hat 3.279 ynwenners (2010).
Heikant (Seelân)

**Heikant** is in grinsdoarp yn de Siuwsk-Flaamske gemeente Hulst yn de Nederlânske provinsje Seelân. Op 1 jannewaris 2015 hie Heikânt 1.138 ynwenners. Oant 1970 hearde it doarp by de gemeente Sint Jansteen.


Ofbyld:heikant.jpg|Heikant.
Ofbyld:grensheikant.jpg|Grins mei Belgje. De Ellestrjitte (Heikant) giet hjir oer yn Hellestrjitte (Stekene).
Damklub Frysk Spul

**Damklub Frysk Spul** is it Frysk damjen dat ek wol oantsjutten wurdt mei "oer alles hinne". De feriening waard oprjochte yn 1932. 

Yn it Frysk damjen is it ek tastien rjocht foar- en efterút en nei links en rjochts te slaan. Fanâlds in typyske thússport. Wurdt spile op klubjûnen fan in tolvetal ferienings ten westen fan de line Ferwert-Heech. Yn 1974 wienen der in 400 organisearre spilers, in oantal dat yn dy tiid frijwat gelyk bleau.
Lamswaarde

**Lamswaarde** is in doarp in Siuwsk-Flaanderen yn Nederlân. it doarp hat 820 ynwenners (2010). Sûnt de gemeentelike weryndieling fan 1 jannewaris 2003 makket it doarp diel út fan de gemeente Hulst.
Princehofmûne

De **Princehofmûne** is in eardere poldermûne en hjoeddeisk ryksmonumint by Earnewâld yn de gemeente Tytsjerksteradiel.

De spinnekopmole stie earder by Fâtum, in buorskip besuden Tsjom. Wannear't de mûne oarspronklik boud waard is net bekend. Yn 1958 waard hy opkocht troch in bedriuw en werpleatst op syn hjoeddeiske lokaasje, sa'n twa kilometer ten westen fan Earnewâld. Hy stiet dêr op in dykje tusken de Folkertssleat en it natoergebiet *De Koaipleats*, dat diel útmakket fan it Nasjonaal Park De Alde Feanen. De Princehofmûne, dy't wyls partikulier eigendom is, hat dêr gjin funksje, mar is yn begjinsel noch wol mealree. Hy kin net besichtige wurde.

## Sjoch ek
* Mole yn Fryslân
Nieuw-Namen

**Nieuw-Namen** is in doarpskearn fan de Nederlânske gemeente Hulst, op de grins mei Belgje, dy’t oergiet yn it Flaamske doarp Kieldrecht. It doarp hat 1.057 ynwenners (2010).
Kapelle (gemeente)

**Kapelle** is in gemeente op Súd-Bevelân yn de Nederlânske provinsje Seelân, dy't bestiet sûnt 1812 en yn syn hjoeddeistige foarm sûnt 1970. De gemeente hat 12.423 ynwenners (1 jannewaris 2010, boarne: CBS) en grinzet yn it westen oan Goes en Borsele en yn it easten oan Reimerswaal. Haadplak fan de gemeente is Kapelle.
Biezelinge

**Biezelinge** is in doarp yn de Nederlânske gemeente Kapelle, provinsje Seelân. Der wennen op 1 jannewaris 2010 1.709 minsken yn Biezelinge.


Ofbyld:Zs31 Bieselinge¹.JPG|Om 1650 hinne
Ofbyld:Goes en omgeving JMA Hubar 1857.jpg|Omkriten fan Biezelinge ± 1857
Ofbyld:Biezelinge voormalige 'Nieuwe kerk'.JPG|Biezelinge destiidske 'Nije tsjerke'
Ofbyld:Biezelinge marktplein met anker.jpg|Biezelinge, merkeplein mei anker 


## Berne yn Biezelinge
* Andries de Maaker (9 oktober 1868), arsjitekt
* Jozias Fraanje (20 oktober 1878), predikant Grifformearde Gemeenten
* Jan Peter Balkenende (7 maaie 1956), earder Nederlânsk minister-presidint
Schore (plak)

**Schore** is in lyts doarpke yn de gemeente Kapelle, yn de Nederlânske provinsje Seelân. It doarpke leit op Súd-Bevelân en hat 517 ynwenners (1 jannewaris 2010).
Kapelle (doarp)

**Kapelle**  is in doarp op Súd-Bevelân yn de Nederlânske provinsje Seelân. It is it haadplak fan de gemeente Kapelle. Op 1 jannewaris 2010 wennen der 7.077 minsken yn Kapelle.
Wemeldinge

**Wemeldinge** is in doarp yn de Nederlânske provinsje Seelân, en leit oan de Easterskelde en de noardlike mûning fan it Kanaal troch Súd-Bevelân. Oant 1970 wie Wemeldinge in selsstannige gemeente. It doarp hat 3.100 ynwenners (1 jannewaris 2010).
Eversdijk

**Eversdijk** is in buorskip yn de Siuwske gemeente Kapelle.
Eversdijk is boud yn de typyske ringdoarpstyl dy't frij algemien is op Súd-Bevelân.
Middelburch (gemeente)

**Middelburch** Nederlânsk en offisjeel: *Middelburg*) is in gemeente op skiereilân Walcheren yn de Nederlânske provinsje Seelân. De gemeente hat 48.019 ynwenners (1 jannewaris 2010, boarne: CBS) en grinzet yn it westen en noarden aan Feare, yn it easten oan Goes en Borsele en yn it suden oan Flissingen. Haadplak fan de gemeente is de stêd Middelburch, dy't yn 1217 stedsrjochten krige. Dat kin sjoen wurde as it begjin fan it gemeentlik bestjoer.